寄刑臺范黄中
作者：劉宰
朝代：宋

paragraphs: 秋氣清，秋風高。
想見刑臺舊居士，巾車獨往恣遊遨。
偃仰戴公廬，逍遥焦公居。
想前輩之風流，悲末俗之崎嶇。
白眼睨視，抵掌嘻吁。
酌之以漫塘之酒，侑之以漫塘之藕。
酒之味醇而不漓，藕之性潔而不汙以泥。
于以介眉壽，于以明素守。
對此長歌，其樂如何。
相望雖隔於秋水，明月幸同於千里。